94/2015

Máli B og P ehf. gegn Í hf. var vísað frá Hæstarétti þar sem frágangur málsgagna var ekki í samræmi við reglur nr. 601/2014 um málsgögn í einkamálum, sbr. 4. mgr. 156. gr. laga nr. 91/1991 um meðferð einkamála.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf og B-kk-nf B-kk-nf og I-kvk-nf E-kvk-nf settur hæstaréttardómari.

Áfrýjendur skutu málinu til Hæstaréttar 3. febrúar 2015. Þeir krefjast sýknu af kröfu stefnda og málskostnaðar í héraði og fyrir Hæstarétti.

Stefndi krefst staðfestingar héraðsdóms og málskostnaðar fyrir Hæstarétti.

Svo sem greinir í hinum áfrýjaða dómi gerði áfrýjandinn Plötupressa ehf. fjármögnunarleigusamning 9. desember 2009 við stefnda um plötupressu og gekkst áfrýjandinn B-kk-nf G. S-kk-nf í sjálfskuldarábyrgð fyrir efndum samkvæmt samningnum. Áfrýjendur munu ekki hafa staðið í skilum með greiðslur samkvæmt samningnum og rifti stefndi honum 22. febrúar 2011. Í kjölfar þess að stefndi ráðstafaði hinu leigða tæki höfðaði hann málið til heimtu eftirstöðva skuldar samkvæmt samningnum og var krafa hans á hendur áfrýjendum tekin til greina með hinum áfrýjaða dómi.

Við þingfestingu málsins fyrir Hæstarétti 18. mars 2015 lögðu áfrýjendur fram áfrýjunarstefnu ásamt birtingarvottorði og hefti með greinargerð og málsgögnum. Stefndi lagði síðan fram greinargerð 15. apríl 2015, en þann dag afhentu áfrýjendur annað bindi málgagna. Því næst var málið sett á dagskrá réttarins og var fyrirhugað að það yrði munnlega flutt 14. október sama ár. Áður en til þess kom var áfrýjendum tilkynnt með bréfi 8. þess mánaðar að málflutningi væri frestað ótiltekið sökum þess að frágangur málsgagna væri ekki í samræmi við reglur nr. 601/2014 um málsgögn í einkamálum, sbr. 4. mgr. 156. gr. laga nr. 91/1991 um meðferð einkamála. Var áfrýjendum veittur frestur til 4. nóvember sama ár til að bæta úr og skila aftur málsgögnum. Þessu erindi svöruðu áfrýjendur með bréfi þann dag, en því fylgdi endurrit úr þingbók í héraði af bókunum vegna málsins. Með bréfi 5. nóvember 2015 var áfrýjendum tilkynnt sú ákvörðun réttarins að taka málið til úrlausnar um hvort vísa ætti því frá Hæstarétti sökum þess að málsgögn hefðu ekki verið lögð fram í réttum búningi, sbr. 2. mgr. 161. gr. laga nr. 91/1991. Jafnframt var áfrýjendum veittur frestur til 18. þess mánaðar til að tjá sig um það atriði. Hinn 16. nóvember 2015 barst réttinum nýtt bindi málsgagna frá áfrýjendum.

Um frágang málsgagna í einkamálum við rekstur máls fyrir Hæstarétti gilda fyrrgreindar reglur nr. 601/2014. Áfrýjendur hafa ekki tekið mið af þeim reglum við gerð málsgagna og er frágangur þeirra í verulegum atriðum í ósamræmi við þær. Í þeim efnum má helst nefna að meðal málsgagna er ekki stefna og greinargerð í héraði, en þau skjöl eiga að vera þar að finna. Jafnframt hafa málsgögn ekki að geyma fjölda skjala sem lögð voru fram í héraði, en þar eru hins vegar ýmis ný gögn sem ekki verður séð að snerti það sakarefni sem er til úrlausnar. Þá verður ekki ráðið af greinargerð áfrýjenda hvaða málsástæðum þeir tefla fram til stuðnings kröfu sinni um sýknu af fjárkröfu stefnda. Loks er röð skjala í málsgögnum ekki í samræmi við 3. gr. reglnanna og þar er ekki að finna efnisskrá í samræmi við 4. gr. þeirra. Úr þessum annmörkum á málatilbúnaði áfrýjenda hefur ekki verið bætt þótt áfrýjandinn B-kk-nf, sem fer sjálfur með málið fyrir sína hönd og sem fyrirsvarsmaður áfrýjandans Plötupressu ehf., hafi notið leiðbeininga frá réttinum um frágang málsgagna og fengið frest til að bæta þar úr. Eru þeir slíkir að óhjákvæmilegt er að vísa málinu frá Hæstarétti án kröfu.

Áfrýjendum verður gert að greiða stefnda málskostnað fyrir Hæstarétti eins og í dómsorði greinir.

Dómsorð:

Máli þessu er vísað frá Hæstarétti.

Áfrýjendur, B-kk-nf G. S-kk-nf og Plötupressa ehf., greiði óskipt stefnda, Íslandsbanka hf., 500.000 krónur í málskostnað fyrir Hæstarétti.